DA wil parlement ontbind, vroeë verkiesings hou | Maroela Media
Die DA beplan om 'n mosie ter tafel te lê wat vra dat die parlement ontbind word en vroeë verkiesings gehou word. So het Mmusi Maimane, DA-leier, Woensdag tydens 'n mediakonferensie gesê.
Maimane het gesê die mosie sal Donderdag voorgehou word en dat hy van opposisiepartye verwag om dit te steun.
Dié stap kom nadat die mosie van wantroue in pres. Jacob Zuma gister misluk het. Maimane het bygevoeg Suid-Afrika se huidige probleme, wat die ekonomiese resessie insluit, is genoegsame grond om 'n vroeë verkiesing te regverdig.
"Ons is seker die ANC het die vertroue van die meerderheid van Suid-Afrika verloor. Teen die tyd dat Zuma die ANC heeltemal vernietig het, sal dit te laat wees. Laat die land nou 'n nuwe begin kies," het Maimane gesê.
John Steenhuisen, hoofsweep van die DA, het gesê die Grondwet maak voorsiening vir vroeë verkiesings mits die laaste stemming ten minste drie jaar gelede plaasgevind het.
Dié mosie sal 'n meerderheid stemme in die nasionale vergadering vereis om te kan slaag.
[Foto's] Brug stort ineen, snelweg vir só lank gesluit
Daar gaan ons alweer. DA, julle leef in 'n droomwêreld as julle dink die ANC gaan dit toelaat.
Ag nee o vrek DA stop nou die mosies julle gaan nerens kom nie fokus op 2019 liewers.Julle mors net geld en tyd. Die ANC gaan hulle self in die voet skiet.
Kry die knaap nie einde nie? Veg hy vir die land en nasie of vir sy eie gewin. Hoe verseker is hy dat al wat mens is vir hom gaan stem om president te word. Regtig!!
Dis reg so….hou aan met druk toepas. Die balon sal wel bars. Die anc het ons land genoeg skade gedoen en kan nie herstel nie. Die tyd is nou dat die anc moet oorgee